RÅDETS AFGØRELSE af 22. december 1998 om regler for gennemførelse af femte rammeprogram for Det Europæiske Atomenergifællesskab (Euratom) samt for virksomheders, forskningscentres og universiteters deltagelse heri (1998 2002) (1999/66/Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 7,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

og ud fra følgende betragtninger:

(1) Femte rammeprogram for Det Europæiske Atomenergifællesskabs (Euratom) indsats inden for forskning og uddannelse (1998 2002) (i det følgende benævnt »femte rammeprogram«) blev vedtaget ved Rådets afgørelse 1999/64/Euratom (4); de betingelser for finansielle bidrag fra Fællesskabet, som fremgår af bilag III til denne afgørelse, skal suppleres med andre bestemmelser vedrørende virksomheders, forskningscentres og universiteters deltagelse i forsknings- og teknologiaktiviteter, herunder demonstration og uddannelse (i det følgende benævnt »indirekte FTDU-aktioner«);

(2) de nye bestemmelser bør indgå i en komplet, sammenhængende og gennemskuelig ramme;

(3) regler for virksomheders, forskningscentres og universiteters deltagelse bør tage hensyn til de indirekte FTDU-aktioner; de afhænger desuden af, om deltageren er hjemmehørende i henholdsvis en medlemsstat eller associeret stat eller i en tredjestat samt af deltagerens retlige struktur;

(4) juridiske personer hjemmehørende i tredjestater bør kunne deltage, bl. a. på grundlag af internationale aftaler; aftaler indgået med Fællesskabet, navnlig på grundlag af traktatens artikel 101, gennemføres under overholdelse af princippet om gensidighed og med beskyttelse af intellektuelle og industrielle ejendomsrettigheder; juridiske personer hjemmehørende i Fællesskabet skal derfor have reel adgang til de pågældende tredjestaters forskningsprogrammer;

(5) Det Fælles Forskningscenter (FFC) deltager i indirekte FTDU-aktioner på lige fod med juridiske personer etableret i en medlemsstat eller i en associeret stat;

(6) reglerne bør anvendes så enkelt og effektivt, at der ikke pålægges Kommissionen eller deltagerne større administrative og finansielle byrder med hensyn til den tid, det tager at udarbejde forslagene, forhandle kontrakterne og foretage udbetalingerne;

(7) Fællesskabets finansieringsbidrag udbetales til deltagerne på grundlag af de dokumenterede støtteberettigede omkostninger i forbindelse med den indirekte FTDU-aktion, hvilket dog ikke udelukker, at andre, mere hensigtsmæssige metoder kan anvendes;

(8) forsknings- og teknologiaktiviteter, herunder demonstration og uddannelse, bør gennemføres i overensstemmelse med principperne for forsvarlig økonomisk forvaltning;

(9) i det for opfyldelse af målene nødvendige omfang kan der i programmet for forskning og uddannelse fastsættes nærmere eller supplerende bestemmelser for virksomheders, forskningscentres og universiteters deltagelse i forskning;

(10) bestemmelserne vedrørende formidling af viden fremgår af traktatens artikel 12 29;

(11) for at sikre sammenhæng mellem de forskningsaktiviteter, der gennemføres i medfør af femte rammeprogram, og dem, der gennemføres i medfør af Europa-Parlamentets og Rådets afgørelse 1999/182/EF af 22. december 1998 om femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998 2002) (5), bør Rådets afgørelse 1999/65/EF af 22. december 1998 om regler for virksomheders, forskningscentres og universiteters deltagelse i forskning samt regler for formidling af forskningsresultater til iværksættelse af femte rammeprogram for Det Europæiske Fællesskab (1998 2002) (6) vedtages samtidig med nærværende afgørelse og for samme periode -

TRUFFET FØLGENDE AFGØRELSE:

KAPITEL I ALMINDELIGE BESTEMMELSER

Artikel 1 Definitioner

I denne afgørelse forstås ved:

a) »FTDU-aktiviteter«: aktiviteter inden for forskning, herunder demonstration og uddannelse som angivet i bilag II til femte rammeprogram

b) »indirekte FTDU-aktioner«: en af de to gennemførelsesformer for FTDU-aktiviteter som angivet i bilag III til femte rammeprogram. De udføres af tredjemand i henhold til kontrakter indgået med Fællesskabet, idet FFC kan deltage i sådanne aktioner på de i artikel 6 anførte betingelser

c) »associeret stat«: en stat, der er part i en international aftale indgået med Fællesskabet, navnlig på grundlag af traktatens artikel 101, i henhold til hvilken staten bidrager finansielt til femte rammeprogram. Aftalen vedrører samarbejde inden for forskning og uddannelse

d) »tredjestat«: en stat, som hverken er medlemsstat eller associeret stat

e) »juridisk person«:

- fysiske personer, eller

- juridiske personer, dersom de er oprettet i overensstemmelse med gældende fællesskabsret eller national ret og har status som juridisk person eller har rets- og handleevne, og i eget navn kan indgå kontrakter og møde for retten

f) »international organisation«: enhver anden statssammenslutning end Fællesskabet, etableret på grundlag af en traktat eller en tilsvarende akt, med fælles organer og status som en international juridisk person, der adskiller sig fra dens deltagende stater

g) »FTDU's potentielle brugere«: juridiske personer, internationale organisationer eller FFC, som på grund af sine behov eller muligheder - det være sig af videnskabelig, teknologisk, økonomisk eller samfundsmæssig art - i særlig grad kan medvirke til at nyttiggøre, eller lade nyttiggøre, viden, der hidrører fra indirekte FTDU-aktioner.

KAPITEL II REGLER FOR VIRKSOMHEDERS, FORSKNINGSCENTRES OG UNIVERSITETERS DELTAGELSE

Artikel 2 Anvendelsesområde

Under forudsætning af, at reglerne i traktatens artikel 10 overholdes, gælder reglerne i dette kapitel for deltagelse af retlige enheder og internationale organisationer samt FFC i indirekte FTDU-aktioner.

Afdeling 1 Betingelser for deltagelse og finansiering

Artikel 3 Antal deltagere i indirekte FTDU-aktioner

1. Indirekte FTDU-aktioner gennemføres af:

a) mindst to juridiske personer, der er indbyrdes uafhængige og etableret i to forskellige medlemsstater eller i en medlemsstat og en associeret stat, eller

b) mindst en juridisk person, der er etableret i en medlemsstat eller en associeret stat, og FFC, eller

c) en eller flere juridiske personer etableret i en tredjestat eller internationale organisationer, i samarbejde med det mindste antal juridiske personer etableret i en medlemsstat eller en associeret stat og FFC, som foreskrevet i litra a) eller b).

2. Hvis indirekte FTDU-aktioner eller -aktiviteter på grund af deres art undtagelsesvis må gennemføres af en enkelt deltager, skal denne være:

a) en juridisk person etableret i en medlemsstat, i en associeret stat, eller i en tredjestat, eller

b) en international organisation, eller

c) FFC.

Artikel 4 Betingelser for deltagelse af juridiske personer i medlemsstater og associerede stater

1. Juridiske personer etableret i en medlemsstat eller i en associeret stat kan deltage i indirekte FTDU-aktioner og modtage finansieringsbidrag under femte rammeprogram, såfremt de:

- gennemfører eller står i begreb med at gennemføre FTDU-aktiviteter, eller

- medvirker til at formidle og nyttiggøre resultater fra FTDU-aktiviteter, eller

- er potentielle brugere af FTDU-resultater, eller

- hvad angår tematiske net og samordnede aktioner, hvis den råder over sådan viden inden for den pågældende forskning, at den kan bibringe det planlagte arbejde en betydelig kvalitetsmæssig merværdi.

2. Betingelserne i stk. 1 finder ikke anvendelse for ledsageforanstaltninger, når den juridiske person har den fornødne tekniske kompetence til at gennemføre den indirekte FTDU-aktion.

3. Når formålet med den indirekte FTDU-aktion gør det muligt, skal de i stk. 1 og 2 nævnte juridiske personer udføre størstedelen af arbejdet på medlemsstaternes eller de associerede staters område.

Artikel 5 Betingelser for juridiske personer fra tredjestater og internationale organisationer

1. Juridiske personer etableret i en tredjestat og internationale organisationer kan deltage i indirekte FTDU-aktioner, såfremt dette er i overensstemmelse med Fællesskabets interesser, uden finansieringsbidrag under femte rammeprogram, jf. dog betingelserne i stk. 2, såfremt:

a) antallet af deltagere i forslaget til den indirekte FTDU-aktion opfylder betingelserne i artikel 3, og

b) betingelserne i artikel 4, stk. 1 og 2, er overholdt for så vidt angår juridiske personer i medlemsstater eller associerede stater.

Dette gælder dog ikke for uddannelsesstipendier som defineret i bilag III til femte rammeprogram.

2. Når det er nødvendigt at skaffe adgang til programmer af høj kvalitet i tredjestater og/eller sikre passende arrangementer for intellektuelle ejendomsrettigheder, er deltagelse af juridiske personer, der er etableret i den pågældende tredjestat, betinget af indgåelsen af en international aftale mellem Fællesskabet og den pågældende tredjestat. Hvis en sådan aftale allerede eksisterer, er deltagelse desuden afhængig af de i denne fastsatte principper, betingelser og begrænsninger.

3. Enhver juridisk person, der er etableret i de central- og østeuropæiske stater eller i de nye uafhængige stater, og som opfylder betingelserne i stk. 1, kan deltage med finansieringsbidrag under femte rammeprogram, for så vidt angår nuklear fissionsenergi, såfremt finansieringen er behørigt begrundet i, at deltagelsen er et afgørende bidrag til programmets mål, som ikke kan skaffes ad anden vej.

Fællesskabet vil kun give finansieringsbidrag til aktiviteter, der er specificeret i forsknings- og uddannelsesprogrammet og under de betingelser, som er anført i dette program.

Dette gælder dog ikke for uddannelsesstipendier som defineret i bilag III til femte rammeprogram.

4. Enhver international organisation kan undtagelsesvis modtage finansieringsbidrag under femte rammeprogram, såfremt:

a) i forbindelse med indirekte FTDU-aktioner bortset fra ledsageforanstaltninger,

- finansieringen er behørigt begrundet som væsentlig for at nå den indirekte FTDU-aktions målsætninger, og

- en grundlæggende facilitet kun anvendes i en tredjestat, når den er absolut nødvendig for at kunne gennemføre det planlagte arbejde

b) i forbindelse med ledsageforanstaltninger, såfremt den råder over den fornødne tekniske kompetence, som ikke uden videre eller slet ikke er til rådighed i medlemsstaterne eller de associerede stater.

Artikel 6 Betingelser for FFC

Med forbehold af de interne budgetmæssige og administrative foranstaltninger, der er nødvendige for, at FFC kan deltage i indirekte FTDU-aktioner, er FFC underlagt samme betingelser og har samme rettigheder og forpligtelser som juridiske personer, der er etableret i en medlemsstat eller i en associeret stat, som deltager i indirekte FTDU-aktioner.

Artikel 7 Betingelser vedrørende ressourcer

1. Juridiske personer, internationale organisationer og FFC skal:

- ved indgivelsen af forslag til indirekte FTDU-aktioner mindst råde over de potentielle ressourcer, der er nødvendige for gennemførelsen

- ved kontraktens underskrivelse bevise, at de til sin tid vil råde over alle de ressourcer, der er nødvendige for gennemførelsen.

2. De ressourcer, der er nødvendige for at deltage i gennemførelsen af en indirekte FTDU-aktion, omfatter menneskelige ressourcer, infrastrukturer, finansielle ressourcer og, i givet fald, immaterielle goder.

Afdeling 2 Procedurer

Artikel 8 Gældende procedurer

1. Indirekte FTDU-aktioner, bortset fra ledsageforanstaltningerne, er genstand for indkaldelse af forslag. Forud for indkaldelserne kan der, i informationsøjemed, indhentes interessetilkendegivelser. Indkaldelser af forslag og indhentning af interessetilkendegivelser offentliggøres i De Europæiske Fællesskabers Tidende, samtidig med at de formidles ad andre relevante kanaler.

Indirekte FTDU-aktioner på området kontrolleret termonuklear fusion, der gennemføres på grundlag af associeringsaftaler, aftalen om NET, den firesidede samarbejdsaftale mellem Fællesskabet, Japan, Den Russiske Føderation og Amerikas Forenede Stater vedrørende ingeniørprojekteringen af den internationale termonukleare forsøgsreaktor (ITER), fællesforetagendet JET (Joint European Torus) eller enhver anden aftale indgået med Fællesskabet, er underlagt de i aftalerne fastsatte procedurer.

2. Ledsageforanstaltningerne kan alt efter omstændighederne være genstand for:

- indkaldelser af forslag efter samme regler som anført i stk. 1, eller

- offentlige udbud, når den indirekte FTDU-aktion består i et køb eller en tjenesteydelse, efter de på området gældende regler, eller

- indkaldelse af ansøgninger om udnævnelse til uafhængig ekspert, såfremt foranstaltningen kræver, at Kommissionen tager ligeligt hensyn til de forskellige deltagere i forskningen, med forbehold af andre bestemmelser med samme formål i forbindelse med højt kvalificerede uafhængige eksperter, der udnævnes med henblik på den femårsevaluering, der er omhandlet i artikel 5, stk. 2, i femte rammeprogram.

3. Indirekte FTDU-aktioner, der gennemføres som pilotprojekter, behandles efter de dertil egnede procedurer, jf. afgørelsen om forsknings- og uddannelsesprogrammet.

4. Under forbehold af juridiske begrænsninger og behovet for at overholde kravene om gennemsigtighed og ligebehandling, skal Kommissionen holde procedurerne for fremsendelse, udvælgelse og vedtagelse af forslag så korte, som det med rimelighed kan lade sig gøre, ligesom den skal sørge for, at ansøgernes og Kommissionens administrative udgifter begrænses til det absolut nødvendige.

Artikel 9 Udvælgelseskriterier og gældende betingelser efter procedurens art

1. Forslag til en indirekte FTDU-aktion hidhørende fra indkaldelser af forslag samt pilotprojekter udvælges i overensstemmelse med bilag I til femte rammeprogram på grundlag af de i artikel 3 7 fastsatte betingelser for deltagelse samt følgende kriterier:

a) fremragende videnskabeligt niveau

b) ekstra gevinst ved en indsats på EF-plan

c) dets eventuelle bidrag til fremme af Fællesskabets økonomiske og sociale målsætninger

d) den nyskabende karakter af forslaget til en indirekte FTDU-aktion

e) udsigterne for formidling/udnyttelse af resultaterne, som beskrevet i den plan for formidling og nyttiggørelse, der er vedlagt forslaget til den indirekte FTDU-aktion

f) effektivt internationalt samarbejde

g) effektiv og dygtig ledelse

h) supplerende kriterier, som fremgår af forsknings- og uddannelsesprogrammet.

Anvendelsen af disse kriterier afhænger af kategorien af den indirekte FTDU-aktion og arten af FTDU-aktiviteten.

Projekter, der strider mod principperne i relevante internationale konventioner og bestemmelser, udvælges ikke.

Forslag til ledsageforanstaltninger, der omfattes af en procedure for offentlige udbud, bedømmes efter de kriterier for udvælgelse og tildeling, der er fastlagt efter de gældende bestemmelser på området.

2. Tilbudsgiverne i forbindelse med en indkaldelse af ansøgninger udvælges på grundlag af kriterierne i Kommissionens afgørelse herom samt de relevante betingelser for deltagelse, jf. artikel 3, 4 og 5.

Afdeling 3 Kontrakter

Artikel 10 Fællesskabets finansieringsbidrag og støtteberettigede omkostninger

1. Fællesskabets finansieringsbidrag består i hel eller delvis godtgørelse af de støtteberettigede omkostninger til den indirekte FTDU-aktion under overholdelse af bestemmelserne i bilag III til femte rammeprogram.

2. Omkostninger til en indirekte FTDU-aktion er støtteberettigede, når de er nødvendige for aktionen og omfattet af kontrakten. Godtgørelse sker ved betaling inden en rimelig frist, når udgiften reelt er afholdt og opført i regnskabet eller skatteopgørelsen.

Når forholdene taler herfor, bør der fastsættes bestemmelser om forudbetalinger.

3. Ved projekter vedrørende forskning eller demonstration og ved kombinerede forsknings- og demonstrationsprojekter lægges ekstraomkostninger til grund, såfremt det regnskabssystem, der anvendes af deltageren i en indirekte FTDU-aktion, efter Kommissionens opfattelse ikke tillader at bestemme de samlede faktiske omkostninger ved gennemførelsen af den indirekte FTDU-aktion med tilstrækkelig nøjagtighed.

4. De samlede støtteberettigede omkostninger vil blive godtgjort mod forelæggelse af dokumentation for de faktiske omkostninger i forbindelse med den pågældende indirekte FTDU-aktion. Dokumentationen for disse omkostninger skal være tilfredsstillende. Såfremt deltagerne i forslaget til en indirekte FTDU-aktion anmoder om det, kan generalomkostningerne dog efter aftale med Kommissionen beregnes som et fast beløb.

Efter anmodning fra deltagerne i forslaget til en indirekte FTDU-aktion og efter aftale med Kommissionen kan kontrakten fastsætte andre betingelser:

a) ved små projekter: faste beløb, der fastlægges på grundlag af en vurdering af de anslåede omkostninger ved arbejdet

b) i andre tilfælde, faste beløb, som er betingede af opvisning af de størst mulige bestræbelser på at opfylde kontraktmæssigt aftalte mål

c) andre aftaler om betaling af faste eller afvejede beløb svarende til de enkelte projekter.

5. Støtteberettigede ekstraomkostninger, der anvendes i bilag III til femte rammeprogram, omfatter følgende elementer:

- støtteberettigede ekstra omkostninger, som udelukkende skyldes deltagelsen i den indirekte FTDU-aktion

- et fast bidrag til generalomkostningerne.

Artikel 11 Kontrakter

1. Forslag til indirekte FTDU-aktioner, der udvælges efter en af de i artikel 8 nævnte procedurer, gøres til genstand for en kontrakt.

2. Kontrakter vil blive baseret på Kommissionens relevante kontraktmodeller efter samråd med medlemsstaterne, idet der om nødvendigt tages hensyn til de enkelte FTDU-aktiviteter.

KAPITEL III AFSLUTTENDE BESTEMMELSER

Artikel 12 Eventuelle bestemmelser i forsknings- og uddannelsesprogrammet

1. I Rådets afgørelse om forsknings- og uddannelsesprogrammet til gennemførelse af femte rammeprogram kan reglerne for virksomheders, forskningscentres og universiteters deltagelse præciseres eller suppleres.

2. Første afsnit gælder dog ikke med hensyn til definitionerne i artikel 1 eller uddannelsesstipendier, jf. artikel 5, stk. 1, andet afsnit, og artikel 5, stk. 3, tredje afsnit.

Artikel 13 Gennemførelsesbestemmelser

De i artikel 3, 7 og 10 omhandlede gennemførelsesbestemmelser fastsættes af Kommissionen.

Artikel 14 Rapporter

1. Den årlige rapport, som Kommissionen forelægger Europa-Parlamentet og Rådet i overensstemmelse med artikel 5, stk. 4, i femte rammeprogram, skal indeholde oplysninger om denne afgørelses gennemførelse.

2. Inden udløbet af femte rammeprogram forelægger Kommissionen en rapport om gennemførelsen af denne afgørelse for Rådet.

Artikel 15 Varighed

Denne afgørelse finder anvendelse på indirekte FTDU-aktioner til iværksættelse af femte rammeprogram.

Udfærdiget i Bruxelles, den 22. december 1998.

På Rådets vegne

C. EINEM

Formand

(1) EFT C 40 af 7.2.1998, s. 14.

(2) EFT C 195 af 22.6.1998, s. 27.

(3) EFT C 214 af 10.7.1998, s. 51.

(4) Se side 34 i denne EFT.

(5) Se side 1 i denne EFT.

(6) Se side 46 i denne EFT.